
Knuts presentasjon: Visjon for studiekvalitetsarbeidet
BAKGRUNN
MN-fakultetets utdanningsstrategi
Utdanningsstrategien ved MN-fakultetet (2010) har som visjon: «Våre kandidater skal lykkes faglig og profesjonelt». Visjonen er konkretisert i fire hovedmål:
Mål 1: Fakultetet skal gi landets beste realfaglige utdanning 
Mål 2: Fakultetet skal ha en undervisningskultur som gir et godt og stimulerende læringsmiljø 
Mål 3: Fakultetet skal gi en grunnleggende, robust og fremtidsrettet utdanning 
Mål 4: Bedre rekruttering til realfagene og gjennomføring av studiene
http://www.mn.uio.no/om/strategi/utdanningsstrategi/utdanningsstrategi.html

Fakultetets strategi har klare ambisjoner om å videreutvikle læringsmiljøet. Implementering av kvalifikasjonsrammeverket har gitt et sterkere fokus på læringsutbytte: http://www.uio.no/for-ansatte/arbeidsstotte/nettpublisering/veiledninger/studier/program/foringer/kvalifikasjonsrammeverk/. Fakultetets handlingsplan følger opp med konkretiserende delmål, inkl. «Fakultetet skal ha et evalueringssystem som gir et pålitelig grunnlag for vurderinger og videreutvikling av undervisningen» (Delmål 11) http://www.mn.uio.no/om/strategi/utdanningsstrategi/handlingsplan.html. Fakultetets evalueringssystem er derfor revidert for bedre å møte de nye føringene. De nye rutinebeskrivelsene erstatter System for kvalitetssikring av utdanning for det matematisk-naturvitenskapelige fakultet (2005). Rutinene som nå er utarbeidet vil være under utvikling på samme måte som utdanningen ved fakultetet.

Mål for MN fakultetets kvalitetsarbeid
MN-fakultetets kvalitetsrutiner bygger på den sentrale systembeskrivelsen ved UiO Kvalitetssystem for utdanningsvirksomheten ved Universitetet i Oslo (2012): http://www.uio.no/om/regelverk/studier/kvalitetssystem/systembeskrivelse.html

Fakultetets kvalitetsrutiner skal:
· Gi grunnlag for arbeid med forbedring og videreutvikling av utdanningen
· Bidra til deling av gode ideer og erfaringer
MN-fakultetet skal ha felles kvalitetsrutiner for instituttenes studietilbud. Rutinene skal i større grad bidra til kvalitetsforbedring og i mindre grad ha en kontrollerende funksjon. I fakultetets kvalitetsarbeid skal hovedfokus være på studieprogrammene og en helhetlig vurdering av innholdet i disse. Som en konsekvens av dette opphører tilsynssensorordningen på emne-nivå og den eksterne vurderingen av studieprogrammene styrkes. Antallet og omfanget av skriftlige rapporter reduseres, og erstattes delvis av dialogmøter på ulike nivåer. 
Fakultetets læringsmiljø står i fokus, der godt samarbeid med studentene og relevante, representative tilbakemeldinger fra studentene står sentralt. Det skal utvikles gode løsninger som sikrer dette, både på institutt- og fakultetsnivå. Studentenes læringsutbytte skal evalueres i henhold til emnets definerte læringsmål, som må samsvare med læringsmål til studieprogrammene emnet inngår i. Dette vil bidra til at eksamensresultatene i større grad kan benyttes som et relevant verktøy i videreutvikling av emner og studieprogrammer. For å måle studentenes profesjonelle kompetanse, ofte også kalt generisk eller generell kompetanse,  innføres det systematisk bruk av kandidat- og arbeidsgiverundersøkelser. 

Emne- og programeier (dvs. instituttleder ved undervisningsleder) har ansvar for oppfølging av kvalitetsrutiner. Det skal være god informasjonsflyt til den enkelte underviser og klare forutsetninger som gir en robust og helhetlig utdanning.  Dataene og konklusjoner som fremkommer ved evalueringer og dialogmøter skal aktivt brukes inn i kvalitetsforbedrende arbeid, for erfaringsdeling mellom undervisningsmiljøene ved fakultetets institutter og som grunnlag for nødvendig rapportering til fakultetet og UiO sentralt. 

Fakultetet vil i samarbeid med instituttene lage prosessbeskrivelser for periodisk programevaluering. I arbeidet med utforming av gode arbeidsgiverundersøkelser og kandidatundersøkelser vil fakultetet samarbeide med instituttene og programmene og trekke inn miljøer ved UV-fakultetet og det sentrale rådet for samarbeid med arbeidslivet. 

RUTINEBESKRIVELSE
Rutinebeskrivelsene inneholder følgende elementer:
· Jevnlig evaluering av emner og programmer
· Periodisk programevaluering
· Evaluering av profesjonell kompetanse
Utdypning av viktige kvaliteter i disse elementene som ekstern vurdering, studentmedvirkning erfaringsdeling og utdanningsledelse blir beskrevet mer i detalj i slutten av notatet.
Jevnlig evaluering av emner og programmer
Formålet er et jevnt fokus på kvalitetsforbedring av undervisningen og læringsmiljøet, følge med på studentenes progresjon og fange opp og vurdere behovet for endringer av studieprogrammene og emnene.

1) Underveisevaluering av emner
Et emne skal evalueres av studentene hver gang det går. Emneansvarlig har ansvar for at det er kanaler for tilbakemeldinger fra studentene og at studentene er informert om disse, for eksempel ved hjelp av evalueringsmøte med utvalgte studenter, 5-minutterslapper, e-postspørsmål, postkasse, som beskrevet i verktøykasse for studentevaluering.  Hensikten er å fange opp elementer som ikke fungerer i undervisningen, slik at disse raskt kan rettes opp.

2) Sluttevaluering av emner
Hvert emne skal evalueres hver gang det har gått. Dette erstatter periodisk emneevaluering. Emneansvarlig har ansvar for å få tilbakemelding fra alle som har undervist i emnet, fortrinnsvis ved et dialogmøte. Hensikten er informasjonsflyt mellom alle som underviser på samme emne, fokus på studentgjennomføring, diskusjon av underveisevaluering og eventuelt endringsforslag og vurdering av eksamensoppgaver versus læringsmål.. Læringsmålene for emnet står sentralt og eksamen må stå i samsvar med disse. Møtet oppsummeres kort, oversendes programeier, og benyttes ved årlige programevalueringer. Det skal også skrives en kort oppsummering av emneansvarlig for emner med bare en underviser. Resultatet gjøres tilgjengelig for studentene.   

3) Årlig programevaluering
Hvert studieprogram evalueres årlig ved et dialogmøte mellom undervisningsleder, programråd og programmets eksterne rådgiver. Hensikten er et overordnet blikk på studieprogrammet med fokus på emneportefølje, progresjon, vurderingsordninger og læringsmiljø. Den eksterne rådgiveren avgir en rapport, med hjelp fra programmets administrative koordinator, som oversendes partene og gjøres tilgjengelig for studentene. De årlige rapportene danner grunnlag for den periodiske programevalueringen.

4) Styringsdialog
Fakultetets studiedekan og studieadministrasjon utfører årlige, instituttvise møter med instituttleder, undervisningsleder, programrådsledere, administrativ studieleder eller programkoordinatorer og studentrepresentanter for studieprogrammene. Styringsdialogen inngår som en del av plan- og styringsprosessen. Hensikten er å følge opp tiltak og vurdere måloppnåelse koblet til tertialrapportering til UiO, samkjøre årlige prosesser om utviklingen av fakultetets totale studietilbud samt  å være en arena for erfaringsdeling på tvers av fakultetets institutter og programmer.  Studieadministrasjonen på fakultetet oversender i forkant av styringsdialogen sentrale tall og data til instituttet for analyse.
Fakultetsadministrasjonen vil etterspørre vurderinger knyttet til:
· UiOs rapporteringsparametere
· Utvalgte statistiske tilleggsparametere som fakultetet definerer (kan variere)
· Forbedringspotensial og iverksatte tiltak.
·  Andre opplysninger, som f.eks.
· Bruk av og erfaring med studiekvalitetsmidler
· Erfaring med programseminarer vs. frafall
· Erfaring med rekrutteringstiltak vs. søkertall 
Fakultetet skriver et kort referat som oversendes partene og gjøres tilgjengelig for studentene. Styringsdialogene utføres i januar-mars, og behandles deretter på møte i Studieutvalget. Samlet danner dette grunnlag for første tertialrapportering fra MN-fakultetet til UiO. 

Periodisk evaluering av program
Formålet er en total vurdering av:
· Programmets læringsmål
· Emnesammensetningen og det totale læringsmiljøet  i forhold til programmets læringsmål
· Studentstatistikk
· Videreutvikling av studieprogrammet, med både internt og eksternt blikk på faglige og strategiske vurderinger knyttet til arbeidslivsrelevans og rekruttering. 

Hvert studieprogram skal evalueres minimum hvert 6. år av et eksternt evalueringspanel og av programledelsen. Evalueringspanelet skal ha minimum én representant fra relevant arbeidsgiver, i tillegg til at programmets eksterne rådgiver, en student som er i ferd med å gjennomføre eller har gjennomført programmet og universitetsinterne representanter inngår. Det skal lages en rapport som skal oversendes programeier og fakultetet og publiseres på programmets hjemmeside.

Evaluering av profesjonell kompetanse
MN-fakultetet har som mål jevnlig å evaluere studentenes profesjonelle kompetanse. Dette skal gjøres ved hjelp av:

1) Arbeidsgiverundersøkelser
Ansvaret ligger hos fakultetet, som i samarbeid med instituttene velger ut representative arbeidsgivere. Arbeidsgiverundersøkelser skal gjennomføres minimum hvert 6. år. Det er vanskelig å utføre arbeidsgiverundersøkelser for spesifikke studieprogrammer (med enkelte unntak, for eksempel profesjonsutdanningen i farmasi), slik at disse tilbakemeldingene derfor vil gjelde MN-kandidatene under ett.

2) Kandidatundersøkelser
Ansvaret ligger hos instituttene, som jevnlig følger opp sine uteksaminerte kandidater vha. etablering av alumni etc. Kandidatene kontaktes med et nettbasert spørreskjema et til to år etter uteksaminering.

3) Overgangen mellom egne bachelorprogrammer og masterprogrammer
De fleste bachelorstudentene på fakultetet velger å studere videre på et av våre masterprogrammer. Har studentene våre den bakgrunnen de skal ha for påfølgende masterstudium? Programmene må minimum hvert 6. år gjøre en vurdering i forhold til læringsmål på master vs. bachelor.

Ekstern vurdering av studieprogrammene
Formålet er å få faglige og strategiske vurderinger om videreutvikling av studieprogrammet for å sikre et godt læringsutbytte, noe som gir høy arbeidslivsrelevans og rekruttering.

Hvert studieprogram skal evalueres jevnlig av en ekstern rådgiver. Rådgiveren kan være:
· Vitenskapelig ansatt ved en annen undervisningsinstitusjon
· Ansatt i næringsliv eller offentlig virksomhet som har relevans for studieprogrammet
Den eksterne rådgiveren skal ordinært ha bred undervisningserfaring og kompetanse på minst førsteamanuensis- eller førstelektornivå og oppnevnes for en periode på 6 år av fakultetsstyret etter instilling fra programeier. Flere studieprogrammer kan ha ekstern vurdering av samme person.

1) Årlig programevaluering
Rådgiveren har ansvar for en overordnet  oppfølging av studieprogrammet, med fokus på emneportefølje og progresjon i studieprogrammet, vurderingsordningene (dvs. læringsmål vs. læringsutbytte) og læringsmiljø, og skal gi råd om kvalitetsfremmende tiltak. Instituttene kan velge lokale tilpasninger, eks. ved å bruke ekstern fagsensor til ulike oppgaver som gjennomlesing av eksamenssett, retting av alle eller utvalgte eksamensbesvarelser, faglig sparring etc. Rådgiveren deltar i det årlige dialogmøtet for programmet.

2) Periodisk programevaluering
Hvert studieprogram skal evalueres minimum hvert 6. år av et eksternt evalueringspanel. Panelet skal ha minimum én representant fra relevant arbeidsgiver, i tillegg til programmets eksterne rådgiver.

Studentmedvirkning
Formålet er å innhente relevante og representative tilbakemeldinger fra studentene, som aktivt benyttes til utvikling og kvalitetsforbedring av læringsmiljø, emner og studieprogrammer. Studentmedvirkning skjer gjennom følgende prosesser:
 
1) Underveisevaluering av emner
Studentene deltar i skriftlig eller muntlig evaluering underveis i hvert emne (lokalt tilpasset). Hensikten er å fange opp elementer som ikke fungerer i undervisningen, slik at disse raskt kan rettes opp.


2) Årlig programevaluering
Én programstudent deltar på årlige dialogmøter tilknyttet hvert studieprogram. Hensikten er å få studentenes tilbakemeldinger om undervisningsmiljø, studentoppfølging, og kvalitet av tjenester tilknyttet studiet.

3) Periodisk programevaluering
Ved en periodisk evaluering av et studieprogram (normalt hvert 6. år) skal det innhentes representativ informasjon fra programstudenter ved et nettbasert spørreskjema i tillegg til intervjuer med referansegrupper. Dette gir studentene mulighet for bred tilbakemelding inn i den videre evalueringen. Én programstudent deltar videre i det eksterne evalueringspanelet. Hensikten er å få tilbakemeldinger fra studentene og et studentperspektiv på emneportefølje og progresjon i studieprogrammet.

4) Deltagelse i ForVei
Veiledningstjenesten ForVei gir alle studenter en uformell og anonymisert kanal for rapportering av saker som angår utdanning og studiemiljø til studieadministrasjon og ledelse ved fakultetet.

5) MNSU
Fakultetets studentorganisasjon MNSU har jevnlige dialogmøter med dekan, studiedekan og studieleder ved fakultetet (ca. 3-4 ganger pr. semester). Hensikten er å ta opp løpende saker som angår utdanning og studiemiljø, og gir studentene direkte kontakt med ledelsen ved fakultetet.

6) Studieutvalget
Studentene har to representanter i fakultetets studieutvalg, der instituttenes undervisningsledere jevnlig møter fakultetets studiedekan og studiekoordinator. Studieutvalget er studiedekanens rådgivende utvalg i alle saker som angår utdanningen.

7) Undervisningsutvalg og programråd
Studentene er representert i instituttenes undervisningsutvalg og programråd.

8) Lokale fagutvalg
Studentene oppretter lokale fagutvalg ved fakultetets institutter som har jevnlig kontakt med studieadministrasjonen og undervisningsleder.

9) Si fra-systemet
UiO har etablert et nettbasert system for tilbakemeldinger fra studenter.

Erfaringsdeling
Fakultetet vil hvert år arrangere et utdanningsseminar for alle ansatte som er involvert i undervisning og undervisningsrelaterte oppgaver. Formålet er å synliggjøre gode prosesser, tiltak og planer, dele erfaringer, og inspirere hverandre i arbeidet med å utvikle fakultetets studieprogrammer og utdanningsmiljø.

Utdanningsledelse
MN-fakultetet har som mål at flest mulig av fakultetets ansatte som er tilknyttet undervisnings-/studieledelse deltar på UiOs kurs innen utdanningsledelse.  Fakultetet utarbeider en prioriteringsplan over deltagere.

